Stidasaids raffinads

Avrir la spina d’aua e baiver è ma ina pussaivladad per stidar la said! 

Nus avain – per regla – ina stupenta qualitad d’aua en Svizra. Adina cura che jau sun en pajais esters e stoss baiver aua main buna u stoss perfin cumprar aua per baiver e lavar ils dents, stim jau questa preziusadad puspè tant pli a chasa. Quai è propi in bain custaivel ed ina fortuna. 

Nus bavain a chasa bunamain adina aua giu da la spina, cun u senza acid carbonic. Mintgatant bad jau dentant che nus vegnin tuttina in pau stufs da quai. Alura emprov jau cun pitschens trics da variar: jau agiunt in pèr guts suc da citronas u in pèr fegls da melissa, tranteren datti té fraid. Ma il hit per nossas mattas fiss natiralmain da baiver di per di bavrondas dultschas. La variaziun e tscherna è bunamain nundumbraivla ed ins chatta per mintga gust insatge. – Quai è tar nus reservà per la dumengia u per occasiuns spezialas. Ma i na sto betg adina esser insatge pur. Pli raffinà èsi, sch’ins maschaida e «striuna» novas bavrondas magicas che stidan la said e gustan stupent. La decoraziun na dastga natiralmain era betg mancar. Uschè variadas sco la tscherna èn era las pussaivladads da maschadar e decorar. As laschai inspirar da las ideas en quest numer e laschai gustar las stupentas bavrondas cun u senza alcohol! 

Cun in VIVA cordial! 
Karin Kohler-Pattis